32000D0691
L 286/37
JURNALUL OFÍCIAL AL UNIUNII EUROPENE
DECIZIA COMISIEI
din 25 octombrie 2000
de modificare a Deciziei 97/467/CE de stabilire a listelor provizorii cu unitățile din țări terțe din care statele membre autorizează importurile de carne de iepure și de vânat de crescătorie
[notificată cu numărul C(2000) 3093]
(Text cu relevanță pentru SEE)
(2000/691/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de întocmire, pentru o perioadă interimară, a listelor provizorii cu unitățile din țările terțe din care statele membre sunt autorizate să importe unele produse de origine animală, produse pescărești și moluște bivalve vii (1), astfel cum a fost modificată ultima dată prin Decizia 98/603/CE (2), în special articolul 21 alineatul (1) și articolul 7,
întrucât:
(1)
Prin Decizia 97/467/CE a Comisiei (3), astfel cum a fost modificată ultima dată prin Decizia 2000/496/CE (4), se elaborează listele provizorii cu unități din țări terțe din care statele membre autorizează importurile de carne de iepure și de vânat de crescătorie; întrucât lista cu unități elaborată prin decizia menționată anterior nu include unități producătoare de carne de ratite.
(2)
A fost de curând stabilită lista țărilor terțe din care statele membre sunt autorizate să importe carne de ratite, precum și condițiile de sănătate animală și certificarea sanitar-veterinară care trebuie îndeplinite la importul acestei categorii de carne în Comunitate.
(3)
În conformitate cu dispozițiile Deciziei 97/467/CE, până la data de 1 octombrie 2000, statele membre pot să autorizeze unități pentru importul de carne de ratite.
(4)
Data de 1 octombrie 2000 se înlocuiește cu data de 30 aprilie 2001 pentru a permite elaborarea unei liste cu unități din țări terțe și furnizarea către Comisie, de către autoritățile competente din țările terțe, a garanțiilor de sănătate necesare, precum și în vederea menținerii fluxului comercial existent.
(5)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
La Decizia 97/467/CE articolul 1 alineatul (2) litera (a), data „1 octombrie 2000” se înlocuiește cu data „30 aprilie 2001”.
Articolul 2
Prezenta decizie se adresează statelor membre.
Adoptată la Bruxelles, 25 octombrie 2000.